Imtella' Marzu 30, 2021 Il-progess li sar fl-Istati Uniti f'dak li għandu x'jaqsam mal-ħidma kontra l-imxija tal-Covid-19 safa' fix-xejn hekk kif il-pajjiż qed iħabbat wiċċu ma' żieda kbira fl-infezzjonijiet. Id-direttur tas-Centres for Disease Control and Prevention, Dr Rochelle Walensky qalet li fl-aħħar ġimgħa innotaw żieda qawwija ta' infezzjonijiet. Qalet li dak li qed iħasseb lill-awtoritajiet huwa l-varjant tar-Renju Unit li mhux biss jinfirex aktar malajr iżda jidher li huwa aktar perikoluż u jwassal għal aktar imwiet. Dr Walensky qalet li r-rilaxx tal-miżuri u l-fatt li ħafna mill-popolazzjoni għadha ma tlaqqmitx qed tgħin biex il-virus ikompli jqajjem rasu fil-pajjiż. Appellat għas-sens komun u ż-żamma tar-restrizzjonijiet biex is-sitwazzjoni tibqa' taħt kontroll.